Jan Renč (1884)

Jan Renč ( Johannes Rentsch; * 10. septembra 1884 we Wjelećinje, † 4. měrca 1945 runje tam) bě ewangelski farar we Wjelećinje a posledni serbski farar tamnišeje wosady.

Wón bě syn Wjelećanskeho fararja Měrćina Renča a bratrowc fararja Jana Renča z Ketlic. Po smjerći swojeho nana přewza jeho farske městno we Wjelećanskej ewangelskej wosadźe, hdźež skutkowaše wjace hač 33 lět. Jeho młódši bratr Gerhard (* 1897) bě posledni serbski farar w Bartskej wosadźe.

Jan Renč chodźeše na Budyski gymnazij a studowaše potom ewangelsku teologiju w Tübingenje a Lipsku. Tam bě tež sobustaw Sorabije a wěsty čas tež jeje senior. Jako student wobdźěli so kóžde lěto na serbskim prědarskim seminarje pola fararja Oswalda Mrózaka w Hrodźišću.

Za Renčowy čas so Wjelećanska wosada dla industrializacije a mócneho přićaha sylnje přeněmči, tak zo ličba serbskich kemšerjow stajnje woteběraše. Přiwšěm wuhotowaše Renč dale serbske kemše, samo za čas nacionalsocializma, poslednje hody 1944.

Renč bě woženjeny z Margaretu, rodź. Křižanec (1893–1975), staršej dźowku Hodźijskeho fararja Jana Pawoła Křižana. Zhromadna dźowka Christina (1916–2014) wuda so na Budestečanskeho fararja Gerharda Bětnarja. Syn Gotthard narodźi so 1922 a padny w Druhej swětowej wójnje w Rumunskej.

 Žórła 
 Spominamy. W: Pomhaj Bóh 9/2004, str. 12

Kategorija:Muž
Kategorija:Rodź. 1884
Kategorija:Zemr. 1945
Kategorija:Serb
Kategorija:Ewangelsko-lutherski farar
Kategorija:Wosoba (Wjelećin)